《洗象行》
清代·宋祖昱

宣武门边尘十丈，御河六月观洗象。长槐高柳碧森森，駊騀如山屹相向。

传闻贡自西南夷，横纹皴扫苍藓皮。庞躯巨颡秀眉目，银钩才出收疮痍。

一入天门守环卫，三品官阶护军贵。刍秣长支月俸钱，驰驱每就公朝位。

先朝遗制开象坊，豹房虎圈纷周防。天生神物独驯谨，南薰伏日游沧浪。

涴涴金沟水涓洁，灌木阴中少炎热。跋足堪惊鸥鹭群，投身已荡鼋鼍窟。

俯仰看成岛屿浮，沿回漫数潭渊阔。千寻碧嶂闻奔雷，万里高空溅晴雪。

须臾不动浮中央，河干漠漠生微凉。极浦冥濛过疏雨，层城一面当斜阳。

紫髯奚奴挟双帚，祓濯频加不离手。回澜一洗尘垢清，复向波中自群友。

吾闻香象曾渡河，旃檀林下时婆娑。六牙齐现宝华坠，诸天缨络金盘陀。

壮观千人眼中见，一幅澄光净文练。象教休驮竺国经，军声久息昆阳战。

日色山龙映衮衣，香烟翟羽交宫扇。赤罽珠鞍按队过，他时对立含元殿。

从来驯象致昆明，滇地铙吹扶南城。圣朝不贵殊方物，洱海秋风笑独行。

作者简介：宋祖昱，字斌贻，号西洲，会稽人。诸生。有《西洲类稿》。